《咏华烈妇》
清代·王泰偕

苍天忽梦梦，平陆沈江湖。澎湃决横流，颓波日下趋。

砥柱出巾帼，只手纲常扶。不问诗书义，一死心始娱。

不觎后世名，但宝千金躯。寒泉清且冽，千古银瓶俱。

吁嗟龌龊辈，媕婀求荣誉。平时习容悦，临难多踌躇。

如此号须眉，不愧须眉乎。何意巾帼中，浩气敌钺鈇。

凛凛雪霜严，贼悍乃成懦。威武不能屈，女中大丈夫。

作者简介：字平三，又字景韩，号警庵，邑增贡生，翰林院体诏，道光十二年生，光绪二十二年卒。有《青箱诗钞》。